 NA CHARLES WASONGA RAIS William Ruto amewasilisha rasmi jina la Dkt Kamau Thugge katika Bunge la Kitaifa ili apigwe msasa kwa uteuzi rasmi kuwa Gavana wa Benki Kuu ya Kenya (CBK). Rais Ruto alimpendekeza Thugge kwa wadhifa huo kuchukua nafasi ya Dkt Patrick Njoroge ambaye anastaafu rasmi kuanzia Juni 19, 2023. Kwenye taarifa Jumanne, Mei 16,2023, Spika wa Bunge la Kitaifa Moses Wetang’ula amethibitisha kupokea jina la Dkt Thugge ambalo sasa litawasilishwa kwa Kamati ya Bunge kuhusu Fedha na Mipango kupigwa msasa. “Rais amewasilisha jina la Dkt Kamau Thugge katika Bunge la Kitaifa ili lichunguzwe kutimiza hitaji la kisheria lililoko katika Katiba ya Kenya na Sheria ya Benki Kuu ya Kitaifa,” Bw Wetang’ula akasema. Endapo kamati hiyo inayoongozwa na Mbunge wa Molo Kuria Kimani itakamilisha shughuli hiyo na kuandaa ripoti ya kuidhinisha uteuzi wa Dkt Thugge atateuliwa rasmi kuwa Gavana wa CBK. Dkt Thugge, ambaye ni mtaalamu katika masuala ya kiuchumi, amewahi kuhudumu kama Katibu wa Wizara ya Fedha kati ya 2013 na 2019, ambapo alipigwa kalamu kwa kuhusishwa na sakata ya ujenzi wa mabwawa ya Arror na Kimwarer. Wakati huu, Dkt Thugge anahudumu kama Mshauri Mkuu wa Masuala ya Kiuchumi katika Afisi ya Rais. Aidha, yeye ni mwanachama wa Baraza la Ushauri kuhusu Masuala ya Kiuchumi lililobuniwa na Rais Ruto. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  